Man City wabeba kombe kwa mara ya 3
Language: Swahili | Genre: News

Man-City wabeba kombe kwa mara ya 3
MANCHESTER, UINGEREZA
MVAMIZI Sergio Aguero na kiungo Rodrigo Hernandez walifungia Manchester City mabao mawili na kuiwezesha kutwaa Kombe la Carabao Cup, Jumapili usiku. 
Mabao hayo yalitosha kubwaga Aston Villa 2-1 kwenye fainali hiyo inayojulikana rasmi kama League Cup, iliyochezewa uwanja wa Wembley jijini London, Uingereza. 
Sasa Man-City wametwaa taji hilo la Carabao Cup kwa mara ya tatu mfululizo. 
Ushindi huo ulimfanya kocha Pep Guardiola kujidai kwamba kikosi chake hakijakuwa na mshindani mkuu katika vipute vya kuwania ufalme wa soka ya Uingereza katika miaka ya hivi karibuni. 
Aguero ndiye alifungua ukurasa wa mabao dakika ya 20, kabla ya Rodrigo kutia ndani bao la pili dakika kumi baadaye. 
Straika Mbwana Samatta mzawa wa Tanzania, aliwafutia Villa machozi mwishoni mwa kipindi cha kwanza aliposukuma wavuni goli lao la pekee. Zaidi ya mataji matatu ya League Cup, Guardiola anajivunia pia kuongoza Man-City kunyanyua mataji mawili ya Ligi Kuu ya Uingereza (EPL), ubingwa mmoja wa Kombe la FA na mataji mawili ya Community Shield. 
"Tangu tuanze kushinda, tumetia kapuni mataji manane kati ya tisa yaliyopita katika soka ya Uingereza. 
"Hili ni jambo la kutia fora mno. Sidhani pana kikosi chochote kingine katika historia ya mapambano ya soka ya Uingereza ambacho kimewahi kufikia mafanikio haya," akatanguliza Guardiola. 
"Hata timu ya Liverpool iliyotamba miaka 80 haikuweza kufikia ufanisi huu. Manchester United ya nyakati za Sir Alex Ferguson, Chelsea iliponolewa na Jose Mourinho na Arsenal ya kocha Arsene Wenger zilishindwa," akaongeza. Man-City ni kikosi cha pili baada ya Liverpool kunyakua ubingwa wa League Cup mara tatu mfululizo. 
Liverpool walifanikiwa kufanya hivyo kwa misimu minne kuanzia ule wa 1980-81 hadi 1983-84. 
Kocha Guardiola amesisitiza kuwa vijana wake wana uwezo wa kunyanyua makombe mawili zaidi - FA na Klabu Bingwa Ulaya (UEFA). Mwanzoni mwa mwezi jana, Mhispania huyo alikiri kwamba, atakuwa amefeli pakubwa iwapo atabanduka uwanjani Etihad bila kuwaongoza waajiri wake kutia kapuni taji la UEFA.